夜坐待月次日補吟
作者：衛宗武
朝代：宋

paragraphs: 瑶壇禮碧虛，返次羽人坐。
引脰延月華，吞吐隔翠嶞。
衆吻盼流芳，冉冉忽透過。
大規雖微虧，猶喜鏡未破。
浮翳從何來，掩蔽仍不果。
連巒一色浄，清輝千里播。
爽塏入襟裾，光明生咳唾。
詩翁於此時，枯腸正無奈。
愧乏雲錦章，翻然乃高卧。
斯辰悵有懷，無語坐偷墮。
今夕冰輪升，不吟則不可。
預解素娥嘲，免謂翁負我。